tartuNLP/wikipedia-smugri-20251201 huggingface dataset:
Markku Koski (lumilautailija)

Markku Koski (s. 15. lokakuuta 1981 Sievi) on suomalainen uransa lopettanut lumilautailija. Torinon talviolympialaisissa 2006 hän saavutti pronssia lumikourussa (half-pipe) ja oli mukana samassa lajissa myös Vancouverin talviolympialaisissa 2010 (kuudes) ja Salt Lake Cityn talviolympialaisissa 2002 (kahdeksas). 
Koski voitti big airin maailmanmestaruuden Etelä-Korean Gangwonissa 2009. Lumikourun MM-kilpailussa hän on sijoittunut kuudenneksi 2009 (Gangwong, Etelä-Korea) ja yhdeksänneksi 2007 (Arosa, Sveitsi).
Koski aloitti lumilautailun Sievin Louekalliolla 1990-luvun alussa ja kilpailemisen Suomicupissa vuonna 1993. Hän on voittanut kaksi kertaa junioreiden maailmanmestaruuden lumikourussa, ensimmäisen Rukalla 1997 ja toisen Grindelwaldissa Sveitsissä 1998. Vuonna 1999 hän sijoittui kolmanneksi Yhdysvaltain Telluridessa (CO). 
Koski on tehnyt myös lumilautailuhistoriaa tekemällä ensimmäisenä 1440 asteen pyörähdyksen kilpailutilanteessa (US Open 2002). Hän sijoittui toiseksi (2.) tuossa kilpailussa. Eräs toinen merkittävä saavutus hänen urallaan on X-Games pronssi 2003 (Aspen, CO). Lisäksi hän on voittanut useita kutsukilpailuja TTR-kiertueella ja FIS:n maailmancupissa.
Koski ei ole virallisesti ilmoittanut uransa päätöksestä mutta toistaiseksi hänen viimeinen kisansa on TTR-kiertueelta vuodelta 2014.
Koski valittiin vuoden 2006 suomalaiseksi lumilautailijaksi.
Taitoluistelu talviolympialaisissa 2006

Vuoden 2006 talviolympialaisissa Torinossa järjestettiin totuttuun tapaan neljä kilpailutapahtumaa taitoluistelussa. Kilpailut käytiin Palavela-hallissa.
Suomalaissijoituksista, katso Suomi 2006 talviolympialaisissa.
Yksinluistelu.
Miehet.
Miehet kilpailevat kahdessa eri osassa. Lyhytohjelman saavat esittää kaikki 30 luistelijaa, mutta heistä vain 24 parasta pääsevät esittämään vapaaohjelmansa. 
Lyhytohjelma luisteltiin 14. helmikuuta ja vapaaohjelma 16. helmikuuta.
Naiset.
Naisten kilpailussa on samat säännöt kuin miesten, mutta vapaaohjelma kestää vain 4 minuuttia. Lyhytohjelma oli 21. helmikuuta ja vapaaohjelma 23. päivä. 
Pariluistelu.
Olympialaisissa kilpailee 20 paria kahdessa eri osassa: Lyhytohjelma luistellaan ensin. Sen tulee sisältää kahdeksan vaadittua elementtiä ja se saa kestää 2 minuuttia 50 sekuntia. Kaikki parit pääsevät vapaaohjelmaan, jossa tärkeimmässä osassa on kekseliäisyys, koreografia ja hyvin suunniteltu ja tasapainoinen ohjelma. Vapaaohjelma saa kestää 4 minuuttia ja 30 sekuntia. 
Lyhytohjelma luisteltiin 11. helmikuuta ja vapaaohjelma luisteltiin 13. helmikuuta. 
Jäätanssi.
Jäätanssissa kilpaillaan kolmessa eri osassa. Ensimmäinen pakollinen tanssi oli 17. helmikuuta ja kaikki kaksikymmentäneljä paria esittävät saman tanssin. Pakollisen tanssin pisteet ovat 20 prosenttia lopullisista pisteistä. Rytmitanssi esitettiin 19. helmikuuta ja vapaatanssi 20. helmikuuta. Rytmitanssi saa kestää 4 minuuttia.
Ohjaskelkkailu talviolympialaisissa 2006

XX talviolympialaisissa järjestettiin ohjaskelkkailussa kolme kilpailutapahtumaa. Kilpailut käytiin Cesana Torinesessa. Ohjaskelkkailussa käytettävällä radalla on pituutta 1 435 metriä, 114 metrin kokonaispudotus ja 19 mutkaa. 
Miehet.
Yksikkö.
Ennakkosuosikin paineita harteillaan kantanut isäntämaan Zöggeler puolusti menestyksekkäästi neljän vuoden takaista olympiakultaansa. Viisi kertaa olympialaisten mitalin peräkkäin voittanut Saksan Georg Hacklin putki katkesi hänen jäätyään seitsemänneksi. Kilpailussa jännitys säilyi loppuun saakka, kun Demtšenko laski kolmannella laskullaan uuden rataennätyksen ja kavensi etumatkan 0,12 sekuntiin. Viimeisessä laskussa Zöggelerin hermo kuitenkin piti ja hän varmisti kisojen isäntämaalle sen ensimmäisen kultamitalin. Parhaimmillaan nopeudet nousivat radalla 135 kilometriin tunnissa.
Naiset.
Yksikkö.
Saksalaiset toistivat melko odotetusti edellisten olympiakisojen kolmoisvoiton. Voittaja, 38-vuotias nelinkertainen maailmanestari Sylke Otto saavutti uransa toisen olympialaisten kultamitalin ja tuuletteli voittoaan ennen kuin oli edes ehtinyt laskea viimeistä laskuaan maaliin.
Kilpailua sävyttivät lukuisat kaatumiset. Maanantaina, jolloin kaksi ensimmäistä laskua laskettiin, kaatuivat amerikkalainen Samantha Retrosi, ukrainalaiset Anastasija Oberstolz-Antonova ja Natalja Jakušenko sekä tšekkiläinen Marketa Jeriova. Myös 52-vuotiaalta Yhdysvaltain Neitsytsaarten Anne Abernathylta jäi kuudennet olympiakisat väliin hänen murrettuaan kelkkarännissä ranteensa.
Rio Grande do Sul

Rio Grande do Sul on Brasilian eteläisin osavaltio. Se rajoittuu pohjoisessa Santa Catarinan osavaltioon, idässä Atlantin valtamereen, etelässä Uruguayhin ja lännessä Argentiinaan. Osavaltiossa on arviolta 11 286 500 asukasta (vuonna 2016) ja sen pinta-ala on 268 782 neliökilometriä. Sen pääkaupunki on Porto Alegre.
Aluejako.
Rio Grande do Sul on jaettu väestönlaskentaa ja tilastointia varten seitsemään suuralueeseen. Hallinnollisesti osavaltio jakautuu 35 ala-alueeseen, jotka on jaettu edelleen 496 kuntaan. Suuralueet ovat:
Ninni Laaksonen

Ninni Charlotta Laaksonen (s. 9. tammikuuta 1986) on helsinkiläinen malli. Hänet valittiin Miss Suomeksi vuonna 2006. Laaksonen osallistui heinäkuussa 2006 silloisena hallitsevana Miss Suomena Miss Universum -kilpailuihin, mutta ei yltänyt 20 parhaan joukkoon.
Laaksonen aloitti vaatemyyjänä vaateliike Hearts of Hollywoodissa marraskuussa 2009 ja asui maaliskuussa 2010 Itä-Helsingissä. Hänelle ja hänen miehelleen syntyi tytär lokakuussa 2010.
Tiedot.
Ninni Laaksosen tiedot Miss Suomi 2006 -kilpailun aikaan:
Kankiasetinlaite

Kankiasetinlaite on yksi rautatieliikenteen ohjaukseen käytettävistä asetinlaitetyypeistä. Asetinlaitteessa toiminnot ja varmistukset tapahtuvat mekaanisesti. Kankiasetinlaitteella käännetään ja lukitaan vaihteet sekä asetetaan opastimet ajon salliviin asentoihin kankia kääntämällä. Kääntöliike välitetään vaihteille, lukituslaitteille ja opastimille teräsvaijereilla.
Kankiasetinlaite eroaa kampiasetinlaitteesta rakenteellisesti siten, että kampiasetinlaitteen kampia käännetään 360 astetta asetinlaitepukin suuntaisesti, kun kankiasetinlaitteessa kanget liikkuvat vain noin 180 asteen kaarissa kohtisuorassa asetinlaitepukin pituusakseliin nähden. Täten kankiasetinlaitteeseen on mahdollista kytkeä useampia käyttökankia rinnakkain pienempään tilaan.
Käyttötarkoitus.
Kankiasetinlaitteilla asetetaan junille niiden tarvitsemat kulkutiet kääntämällä vaihteet oikeisiin asentoihin ja asettamalla mekaanisiin opastimiin ajon sallivat opasteet. 
Kanget on värjätty käyttötarkoituksensa mukaisesti. Suomessa sinisillä kangilla käännetään vaihteita, ja vihreillä kangilla kytketään ja vapautetaan vaihteen mekaaninen lukitus. Punaisilla kangilla asetetaan siipiopastimiin ajon salliva opaste. Punaiset kanget poistuivat käytöstä sitä mukaa, kun sähköiset valo-opastimet korvasivat mekaanisia siipiopastimia.
Yleensä kankiasetinlaitteita on käytetty sellaisilla liikennepaikoilla tai ratapihan osilla, joilla on ollut suuri määrä sellaisia vaihteita, jotka on liikennemäärien vuoksi ollut tarpeen rajoittaa keskitetysti yhden henkilön käytettäviksi. Tämän vuoksi kankiasetinlaitteet sijoitettiin yleensä ratapihan laidoille rakennettuihin torneihin, joista vaihdemiehellä oli hyvä näkyvyys kaikille raiteille. Yleensä kankiasetinlaitteet ovatkin olleet niin suuria, että ne ovat vaatineet oman rakennuksensa. Toisin kuin kampiasetinlaite, kankiasetinlaitepukki on käytännössä sijoitettava sisätiloihin, sillä talvisin sen puhtaanapito on hankalaa.
Historia.
Suomen rataverkolla ei ole enää yhtään käytössä olevaa kankiasetinlaitetta. Viimeinen sijaitsi Rovaniemen rautatieasemalla ratapihan eteläpäässä olevassa asetinlaitetornissa, ja sillä ohjattiin ratapihan länsipään tärkeimpiä vaihteita. Asetinlaite poistettiin käytöstä ja purettiin 21. toukokuuta 2007, ja se korvattiin sähköisellä asetinlaitteella.
Kampiasetinlaitteita on ollut rataverkolla aiemmin useita sellaisilla liikennepaikoilla, joilla liikennemäärien vuoksi vaihdemiesten käyttö on ollut epäkäytännöllistä.
Roger Sperry

Roger Wolcott Sperry (20. elokuuta 1913 – 17. maaliskuuta 1994) oli yhdysvaltalainen neuropsykologi. Vuonna 1981 hän sai Nobelin lääketieteen palkinnon David H. Hubelin ja Torsten Wieselin kanssa aivopuoliskot yhdistävän aivokurkiaisen vahingoittumisesta johtuvia muutoksia käsittelevästä tutkimuksesta.
Sperry syntyi Hartfordissa Connecticutissa Yhdysvalloissa vuonna 1913. Hänen vanhempansa olivat Francis Bushnell ja Florence Kraemer Sperry. Hänellä oli yksi veli nimeltä Russell Loomis. He varttuivat West Hartfordissa. Heidän isänsä kuollessa Roger oli vasta 11-vuotias. Sperry haki Oberlin Collegeen, mistä hän valmistui englannin kielen kandidaatiksi 1935 ja psykologian maisteriksi 1937. Tohtorin tutkinnon hän suoritti Chicagon yliopistossa 1941. Tutkinnon jälkeistä tutkimusta Sperry teki Karla Lashleyn kanssa Harvardin yliopistossa.
Vuonna 1949 Sperry meni naimisiin Norma Gay Deupreen kanssa. Heille syntyi poika Glenn Michael ja tytär Janet Hope.
Ennen Sperryn tutkimuksia tehtyjen tutkimusten perusteella oli päätelty, että aivojen osa-alueet olivat varsin erilaistumattomia ja hyvinkin vaihdannaisia. Tutkimuksissaan Sperry kuitenkin haastoi tämän näkemyksen osoittamalla, että varhaisen kehittymisen jälkeen hermoradat ovat varsin pysyviä.
Nobel-palkitussa työssään Sperry hoiti epileptikkoja eristämällä aivopuoliskoja yhdistävän aivokurkiaisen. Sitten Sperry kollegoineen tutki näiden potilaiden kykyä suoriutua tehtävistä, joiden tiedettiin kuuluvan tietylle aivopuoliskolle ja näin osoitti että kummallakin puoliskolla oli itsenäinen tietoisuus.
Jevgeni Dementjev

Jevgeni Dementjev (s. 17. tammikuuta 1983 Hanti-Mansijsk) on venäläinen maastohiihtäjä, olympiavoittaja ja MM-mitalisti.
Dementjevin uran suurin saavutus on yhdistelmäkilpailun (15+15 km) olympiakulta Torinossa 2006. Samoissa kisoissa hän saavutti vapaan tyylin 50 kilometrillä hopeaa Giorgio di Centan jälkeen. Hän oli myös mukana kuudenneksi sijoittuneessa Venäjän viestijoukkueessa.
Maailmanmestaruuskilpailuissa Dementjev saavutti viestistä hopeaa Sapporosta 2007 ja pronssia Oberstdorfista 2005 – Sapporossa joukkueeseen kuuluivat hänen lisäkseen Vasili Rotšev, Nikolai Pankratov ja Aleksandr Legkov – Oberstdorfissa Pankratov, Rotšev ja Nikolai Bolštšakov. Hänen paras henkilökohtainen sijoituksensa MM-tasolla on kuitenkin vasta 22., jonka hän hiihti kolmeenkin kertaan: Oberstdorfin yhdistelmäkilpailussa, Sapporon 15 kilometrin vapaan tyylin kilpailussa ja Liberecin 2009 kisojen 50 kilometrillä. Maaliskuussa 2008 hän voitti maansa mestaruuden 30 kilometrin vapaalla.
Maailmancupissa Dementjev voitti yhden kilpailun, Falunin yhdistelmäkilpailun vuonna 2005. Lisäksi hän oli La Clusaz'ssa 2006 mukana Venäjän voitokkaassa viestijoukkueessa. Viestikisat ja henkilökohtaiset kisat mukaan lukien hän sijoittui yhdeksän kertaa palkintokorokkeelle. Hän sijoittui kauden 2004–2005 loppupisteissä yhdeksänneksi ja normaalimatkojen cupissa kuudenneksi.
Elokuussa 2009 venäläinen All Sport -uutistoimisto kertoi Dementjevin jääneen kiinni EPO-hormonin käytöstä maailmancupin kilpailussa saman vuoden tammikuussa. Venäjän hiihtoliiton puheenjohtaja Vladimir Loginov kertoi Dementjevin ilmoittaneen lopettavansa uransa.
Carrie Underwood

Carrie Marie Underwood (s. 10. maaliskuuta 1983 Muskogee, Oklahoma) on yhdysvaltalainen kantrilaulaja, joka ponnahti julkisuuteen voittamalla "American Idolin" neljännen tuotantokauden. Vuonna 2005 Underwood julkaisi ensimmäisen levynsä "Some Hearts", joka on myydyin naisartistin debyyttisooloalbumi kantrimusiikissa ja se on palkittu kolmella Grammy-palkinnolla. Sitä seurasi lokakuussa 2007 julkaistu studioalbumi "Carnival Ride" ja marraskuussa 2009 julkaistu "Play On".
Carrie Underwood on myös tehnyt oman version Disneyn "Lumottu"-elokuvan ”Ever, ever after” -laulusta sekä "Karate Kid" -elokuvan soundtrackilla olevasta laulusta ”The Moment of Truth”. Underwood on myös esittänyt rock-musiikkia kuten Guns N’ Rosesin kappaleet ”Sweet Child O’ Mine” ja ”Paradise City” sekä Heartin kappaleen ”Alone”.
Underwood on David Cookin lisäksi ainoa "American Idolin" voittaja, joka on päässyt "World Almanac and Book of Facts" -lehden kanteen. Hän on naimisissa jääkiekkoilija Mike Fisherin kanssa. Heillä on helmikuussa 2015 syntynyt poika.
Underwood on republikaanien kannattaja ja esiintyi presidentti Donald Trumpin virkaanastujaisissa tammikuussa 2025.
Aamurusko

Aamurusko tarkoittaa aamulla taivaalla näkyvää valoilmiötä, Auringon punerrusta sarastuksen aikana. Auringon valo hajoaa ilmakehässä spektrin väreihin, joista yleensä päivällä näkyy ainoastaan sininen väri. Sillä paikalla maapalloa, jossa on aamu, aurinko paistaa niin alhaalta, että taivaalle tulee punainen väri. Myös illalla auringonlaskun aikaan tapahtuu samainen ilmiö, jota kutsutaan iltaruskoksi.
Ilmakehässä mahdollisesti oleva pöly tai muu hiukkasmassa vaikuttaa ruskon syntyyn.
Syklamaatti

Syklamaatti on keinotekoinen energiaton makeutusaine, jonka löysi vuonna 1937 Illinois'n yliopistossa opiskellut Michael Sveda. Sitä käytetään laajalti erilaisissa vähäkalorisissa tuotteissa, juomissa ja lääkevalmisteissa. Syklamaatti on 30–50 kertaa makeampaa kuin tavallinen sokeri. 
Syklamaatti on syklaamihapon (C6H13NO3S) ja sen natrium- ja kalsiumsuolojen natriumsyklamaatin (C6H12NNaO3S(·2H2O)) ja kalsiumsyklamaatin (C12H24CaN2O6S2·2H2O) yleisnimike. Syklamaatin elintarvikekäytön E-koodi on E 952.
Historiaa.
Kuten monien muiden keinotekoisten makeuttajien, myös syklamaatin makeus löydettiin sattumalta. Michael Sveda työskenteli laboratoriossa kehittäen kuumetta estävää lääkettä. Hän laittoi savukkeen penkille ja kun hän laittoi sen suuhunsa, hän huomasi syklamaatin makean maun. Syklamaatin patentin hankki DuPont, mutta myytiin myöhemmin "Abbot Laboratories" -tutkimusyhtiölle, joka aloitti uuden vuoden 1950 lääkelain mukaiset tutkimukset. Syklamaattia aiottiin käyttää peittämään tiettyjen lääkkeiden kuten antibioottien kitkeryys. Yhdysvalloissa vuonna 1958 se todettiin turvalliseksi "GRAS"- merkinnällä "Generally recognized as safe". Syklamaattia myytiin tabletti- sekä nestemäisessä muodossa diabeetikoille vaihtoehtoisena pöytämakeuttajana. 
Se on halvempaa kuin muut makeuttajat ja kestää kuumentamista. 
Syklamaatin saannille on säädetty enimmäismäärärajoituksia ja joissain elintarvikkeissa sen käyttö on kokonaan kielletty. 
Syklamaatti kiellettiin Yhdysvalloissa vuonna 1970, kun osa tutkimuksessa syklamaattia syöneistä rotista sairastui syöpään. Myöhemmissä tutkimuksissa kuitenkin todettiin ettei syklamaatti ole karsinogeeni, eikä epidemiologisissa tutkimuksissa ole löytynyt yhteyttä syklamaatin käytön ja syövän välillä ihmisissä. Syklamaatti on hyväksytty makeutusaine yli 50 maassa (EU-jäsenyyden myötä myös Suomessa) ja sitä pidetään yleisesti turvallisena. Yhdysvalloissa syklamaatin käyttö ruoassa on edelleen kielletty.
Dirk Kuyt

Dirk Kuyt (oik. "Dirk Kuijt", s. 22. heinäkuuta 1980 Katwijk, Alankomaat) on alankomaalainen uransa päättänyt jalkapalloilija. Kuyt pelasi useimmiten laitahyökkääjän paikalla. Hän lopetti uransa vuonna 2018 kasvattajaseurassaan Quick Boysissa.
Hän aloitti ammattilaisuransa vuonna 1998 FC Utrechtissa, josta hän siirtyi rotterdamilaisseura Feyenoordiin vuonna 2003 voitettuaan ensin Alankomaiden cupin. Kaudella 2004–2005 hän oli Eredivisien paras maalintekijä 29 maalillaan.
Vuonna 2006 Kuyt siirtyi Englannin Valioliigan Liverpooliin jossa hän pelasi lopulta kuuden kauden ajan voittaen Englannin Liigacupin vuonna 2012.
Kesällä 2012 Kuyt siirtyi Turkin Superliigan Fenerbahçeen jossa hän voitti ensimmäisen liigamestaruutensa vuonna 2014. Seuraavana vuonna hän palasi vielä Feyenoordiin ennen pääsarjauransa lopettamista vuonna 2017 seuran voitettua Eredivisien mestaruuden.
Alankomaiden maajoukkueessa hän debytoi 3. syyskuuta 2004 Liechtensteinia vastaan. Lokakuussa 2014 Kuyt ilmoitti lopettavansa maajoukkueuransa 104 maaottelun ja neljän arvoturnauksen jälkeen, koska maajoukkueen valmennusjohdon tarjoama aiempaa pienempi rooli ei ollut riittävän mielenkiintoinen.
 Pelaamissaan maaotteluissa hän teki 24 maalia ja voitti hopeaa vuoden 2010 sekä pronssia vuoden 2014 maailmanmestaruuskilpailuissa.
Kuyt käytti ammattilaisurallaan pääosin sukunimensä englantilaistettua muotoa oikean alankomaalaisen kirjoitusasun ollessa "Kuijt".
Transkaukasia (täsmennyssivu)

Transkaukasia voi olla
Björn von Sydow

Björn Gustaf von Sydow (s. 26. marraskuuta 1945) on ruotsalainen sosiaalidemokraattinen poliitikko. 
Ura.
Von Sydow on koulutukseltaan valtiotieteiden tohtori, joksi hän valmistui vuonna 1978 Linköpingin yliopistosta. Valmistumisensa jälkeen hän toimi muun muassa Solnan kunnallispolitiikassa ja Tukholman yliopiston yhteydessä toimivan Socialhögskolanin johtajana.
Von Sydow valittiin Ruotsin valtiopäiville ensimmäisen kerran syksyllä 1994 Tukholman läänin vaalipiiristä. Vuosina 1996–1997 von Sydow toimi lyhyen aikaa Göran Perssonin hallituksen kauppaministerinä ennen siirtymistä puolustusministeriksi vuonna 1997. Hänet on valittu jatkamaan parlamenttiedustajana vuosien 1998, 2002 ja 2006 vaaleissa ja vuoden 2002 valtiopäivävaalien jälkeen hänet valittiin valtiopäivien puhemieheksi. Hän seurasi tehtävässä Birgitta Dahlia, joka oli toiminut puhemiehenä vuodesta 1994 lähtien. Vuoden 2006 vaalien jälkeen, porvaripuolueiden saatua enemmistön valtiopäiville, von Sydow hävisi puhemiehen vaalin kokoomuslaiselle Per Westerbergille, joka oli toiminut aiemmin ensimmäisenä varapuhemiehenä. 
Von Sydowilta on julkaistu muun muassa kirjat "Kan vi lita på politikerna?" (1978, väitöskirja), "Vägen till enkammarriksdagen. Demokratisk författningspolitik i Sverige 1944–68" (1989), "Att styra riket, regeringskansliet 1840–1990" (1990) ja "Parlamentarismen i Sverige – Utveckling och utformning till 1945" (1997).
Yksityiselämä.
Björn von Sydow syntyi Solnassa Tukholman läänissä. Hänen äitinsä on Tullia von Sydow, joka on toiminut muun muassa Ruotsin valtiopäivien jäsenenä vuosina 1998–2002.
Björn von Sydow on naimisissa Madeleine von Sydowin kanssa, jonka kanssa hänellä on neljä aikuista lasta, kolme poikaa ja yksi tytär.
Fatmir Sejdiu

Fatmir Sejdiu (s. 23. lokakuuta 1951 Podujevën lähistöllä) on kosovolainen poliitikko, joka toimi maan presidenttinä vuosina 2006–2010.
Sejdiu opiskeli lakia Pristinan yliopistossa ja valmistui filosofian tohtoriksi. Hänellä oli siellä sittemmin lakitieteen ja politiikan professuurit. Hänestä tuli Kosovon albaanien LDK-puolueen pääsihteeri 1989. Hän johti puolueen parlamenttiryhmää. Parlamentti valitsi hänet 10. helmikuuta 2006 Kosovon presidentiksi edesmenneen Ibrahim Rugovan tilalle. Hän sai 80 ääntä 109:stä.
Sejdiu toimi Kosovon presidenttinä yli neljä vuotta. Hän erosi virastaan syyskuussa 2010. Kosovon perustuslakituomioistuin totesi, että Sejdiu rikkoi presidenttikaudellaan perustuslakia vastaan. Hän ei ollut eronnut LDK:n puoluejohtajan virasta, kun hänet oli valittu presidentiksi. Sejdiu luuli, ettei riko perustuslakia, sillä hän ei vastannut puoluejohtajan tehtävästä, vaan oli vain nimellisesti LDK:n johdossa.
Sejdiu asuu Pristinassa vaimonsa ja kolmen poikansa kanssa. Hän puhuu albaniaa, englantia ja ranskaa.
Romanov

Romanov (venäjäksi Рома́нов), naisilla Romanova (Рома́нова) on yleinen venäläinen sukunimi. Se perustuu ristimänimeen "Roman" (ven. Рома́н, latinan "Romanus"), jonka alkuperäinen merkitys on ’roomalainen’.
Muita Romanov- ja Romanova -nimisiä henkilöitä
Kuvitteellisia henkilöitä
Nimen muita merkityksiä
Karoliina Kudjoi

Karoliina Kudjoi (s. 14. toukokuuta 1962 Pyhäjoki) on suomalainen näyttelijä. Hän on valmistunut Tampereen näyttelijäntyönlaitokselta 1989.
Kudjoi on näytellyt sekä Riihimäen että Vaasan kaupunginteattereissa. Vaasan kaupunginteatterista hän siirtyi freelancernäyttelijäksi Tampereen seudulle näytäntökauden 2009–2010 jälkeen. Kudjoi on näytellyt muun muassa elokuvassa "Aleksis Kiven elämä" Albina Palmqvistiä sekä televisiosarjassa "Salatut elämät" pappi Rauni Koivukujaa. Hän on antanut myös äänensä Laa-Laalle lastensarjaan "Teletapit" sekä Nallelle piirrossarjaan "Franklin".
Arthur Numan

Arthur Numan (s. 14. joulukuuta 1969 Heemskerk, Pohjois-Hollanti, Alankomaat) on alankomaalainen entinen jalkapalloilija. Numanin pelipaikka oli puolustaja.
Hän aloitti uransa SV Beverwijkin joukkueessa. Ensimmäinen ammattilaisseura Numanin uralla oli Haarlem, jossa hän debytoi 26. maaliskuuta 1988 ottelussa DS'79:ää vastaan. Haarlemin jälkeen hän edusti kotimaassaan FC Twenteä ja PSV Eindhovenia ennen siirtoaan Skotlantiin, Glasgow Rangersiin, jossa hän pelasi vuodesta 1998 uransa loppuun asti. Numan lopetti ammattilaisuransa vuonna 2003. Viimeiseksi otteluksi huipputasolla jäi 25. toukokuuta 2003 pelattu ottelu Glasgow Rangers - Dunfermline Athletic.
Alankomaiden maajoukkueessa Numan pelasi 45 ottelua, joista ensimmäisen Puolaa vastaan 14. lokakuuta 1992, ja viimeisen Yhdysvaltoja vastaan 19. toukokuuta 2002.
Lori Loughlin

Lori Anne Loughlin ['lɒklɪn] (s. 28. heinäkuuta 1964 Queens, New York, Yhdysvallat) on yhdysvaltalainen näyttelijä, joka on näytellyt paljon televisiossa. Loughlin tunnetaan muun muassa sarjasta "Summerland".
Loughlin oli naimisissa vuodet 1989–1996 Michael Burnsin kanssa. Loughlin vihittiin toisen aviomiehensä, Mossimo Giannullin kanssa 25. marraskuuta 1997. Heillä on kaksi tytärtä, Isabella Rose (s. 16. syyskuuta 1998) ja Olivia Jade (s. 28. syyskuuta 1999).
Pääsykoeskandaali.
Maaliskuussa 2019 Lori Loughlin nousi esiin yhtenä epäillyistä vanhemmista pääsykoeskandaalissa, jossa satojen rikkaiden perheiden lapsia epäillään autetun maksusta ja vilpillisin keinoin pääsemään opiskelijoiksi Yhdysvaltojen huippuyliopistoihin. Loughlinin epäillään järjestäneen tyttärensä, sosiaalisen median vaikuttajan Olivia Jade Giannullin pääsyn Etelä-Kalifornian yliopistoon sepittämällä tälle olematon soutuharrastus. Ennen kohun käynnistymistä tytär oli kertonut julkaisemallaan videolla, että on kiinnostunut lähinnä juhlimisesta eikä niinkään opinnoista. Oikeudessa Loughlin kiisti syyllisyytensä.
Luettelo Suomen uusgoottilaisista kirkoista

Tämä on luettelo Suomen uusgoottilaisista kirkoista.
Intendentinkonttorissa suunniteltuja.
Ernst Lohrmannin intendenttikauden ajan (1841–65) suomalaisessa kirkkoarkkitehtuurissa pyörökaarityylillä on keskeinen asema, ja monet uusgoottilaisiksi nimitetyistä kirkoista ovat paremminkin sen edustajia.
Etiopian ortodoksinen kirkko

Etiopian ortodoksinen kirkko eli Etiopian ortodoksinen tewahedo-kirkko (, "Yäityop'ya ortodoks täwahedo bétäkrestyan") on Etiopian valtakirkko. Se oli valtionkirkon asemassa Etiopian keisarikunnassa. Se kuuluu orientaaliortodoksisiin kirkkoihin, jotka erosivat tai erotettiin vuoden 451 Khalkedonin kirkolliskokouksen yhteydessä muista kirkoista (jotka sittemmin jakaantuivat katoliseen ja ortodoksisiin kirkkoihin). Kirkkoa on johtanut vuodesta 2013 Etiopian patriarkka Abune Mathias.
Kirkkoon kuuluu arviolta noin 45 miljoonaa henkilöä. Se on siten nykyisistä orientaaliortodoksisista kirkoista suurin. Suomessa jäseniä on hieman reilu tuhat ja he tekevät läheistä yhteistyötä Suomen ortodoksisen kirkon kanssa. Suomessa toimii myös Etiopian Ortodoks Tewahedo -niminen uskonnollinen yhdyskunta, jolla oli 175 jäsentä vuonna 2022.
Historia.
Etiopian ortodoksinen kirkko oli Aleksandrian koptilais-ortodoksisen kirkon alainen 1900-luvulle asti, ja sen piispat olivat säännönmukaisesti egyptiläisiä. Vuonna 1951 kirkon metropoliitaksi tuli ensimmäisen kerran etiopialainen. Vuonna 1959 hänen asemansa vahvistettiin patriarkkana, ja kirkosta tuli autokefaalinen. Etiopian amhara- ja tigray-kansat ovat historiallisesti olleet Etiopian ortodoksisen kirkon pääasiallisia kannattajia, ja kirkolla on ollut tärkeä asema amharalaisessa kulttuurissa. Kirkon liturgia ja pyhät kirjoitukset ovat tyypillisesti ge’ez-kielisiä, vaikka molemmat on käännetty kansankielelle amharaksikin. Kirkon nimessä oleva ge’ezin kielen sanan tewahedo tarkoittaa ”ykseyttä” ja ilmaisee kirkon miafysiittista oppia. Amharoiden hallitseman Etiopian keisarikunnan aikana kirkko oli Haile Selassien voimakas tukija. Etiopian lisäksi kirkkoon kuuluvia Etiopian ortodokseja elää diasporassa eli hajaantuneena eri puolella maailmaa, muun muassa Australiassa, Euroopassa ja Yhdysvalloissa.
Oppi.
Etiopian ortodoksinen kirkko lukee Eritrean ortodoksisen kirkon kanssa Raamatun kaanoniinsa myös Riemuvuosien kirjan ja Henokin kirjan, jotka eivät kuulu muiden kirkkokuntien hyväksymään kaanoniin. Vanhalla testamentilla ja liitonarkilla on kirkolle poikkeuksellinen painoarvo. Ympärileikkaus, paasto ja sapatin noudattaminen lauantaina sunnuntain lisäksi kuuluvat myös kirkon tapoihin. Kirkon papisto ei yleensä ole opiskellut, mutta luostarilaitos on huomattava. 
Martti Luther tapasi elämänsä aikana etiopialaisen diakonin, jonka kanssa he olivat monista asioista samaa mieltä. Lutherilla oli hyvä mielipide Etiopian kirkosta.
Pierre van Hooijdonk

Pierre van Hooijdonk (s. 29. marraskuuta 1969 Steenbergen) on alankomaalainen jalkapalloilija, joka edusti viimeisenä seuranaan Feyenoordia vuonna 2007. Hän on pituudeltaan 193 senttimetriä ja pelasi hyökkääjänä.
Van Hooijdonk aloitti ammattilaisuransa RBC Roosendaalin joukkueessa ja pelasi sen jälkeen seitsemässä eri seurassa ja viidessä eri liigassa, kotimaansa lisäksi Skotlannissa, Englannissa, Portugalissa ja Turkissa. Erityisesti hän tuli tunnetuksi pelatessaan Benficassa ja Feyenoordissa vuosina 2000-2003.
Alankomaiden maajoukkueessa van Hooijdonk pelasi 46 ottelua ja teki niissä 14 maalia vuosina 1994–2004. MM-kilpailuissa 1998 hän tuli vaihdosta kentälle alkulohko-ottelussa Etelä-Koreaa, välierässä Brasiliaa ja pronssiottelussa Kroatiaa vastaan. Hän teki yhden maalin Etelä-Koreaa vastaan. EM-kilpailuissa 2000 hän kuului Alankomaiden joukkueeseen mutta ei päässyt kentälle. EM-kilpailuissa 2004 hän tuli vaihdosta kentälle alkulohko-ottelussa Saksaa ja tappiollisessa välieräottelussa Portugalia vastaan.
Colleen Dion

Colleen Dion (käytetään myös nimeä Colleen Dion-Scotti, s. 26. joulukuuta 1964 Newburgh, New York, Yhdysvallat) on yhdysvaltalainen näyttelijä. Hän on näytellyt muun muassa saippuasarjassa "Kauniit ja rohkeat" Felicia Forresteriä.
Colleen näytteli 12-vuotiaana koulussa näytelmässä.
Topias

Topias on miehen etunimi. Nimi on johdettu hepreankielisestä nimestä Tobia, joka merkitsee ”Jumala on hyvä”. Monissa kielissä nimi esiintyy muodossa Tobias. Topiaan (tai vaihtoehtoisesti Topiaksen) nimipäivä on 2. marraskuuta, samana päivänä Topin kanssa. Suomenruotsalaisessa kalenterissa sama päivä on Tobiaksen nimipäivä.
Kirjailija Toivo Kauppinen käytti Topiasta nimimerkkinään pakinoidessaan Suomen kuvalehteen 1940- ja 1960-luvuilla. Samaa nimimerkkiä hän käytti myös elokuvakäsikirjoittajana. Kauppinen kirjoitti myös lukuisia romaaneja ja näytelmiä. 
Vuoden 2019 loppuun mennessä nimi Topias on Suomessa annettu 9 025 miehelle ja alle kymmenelle naiselle.
Katetri

Katetri on ohut putki, joka tutkimusten tai hoitojen vuoksi työnnetään tiehyttä pitkin elimistöön. Katetrit sallivat nesteiden poistamisen, injektion tai instrumenttien viemisen kohteeseen. Katetrin asettamista kutsutaan katetroinniksi. 
Muinaisten egyptiläisten on kerrottu käyttäneen papyruksesta käärittyjä katetreja, ja kreikkalaiset taas käyttivät korsia. Taipuisa virtsakatetri lienee Benjamin Franklinin keksimä, oman veljensä käyttöön.
Rakenne.
Useimmiten katetri on ohut, joustava putki eli "pehmeä" katetri; toisinaan käytetään suurempaa ja jäykkää "kovaa" katetria. Katetri voi olla valmistettu muovista, metallista, kumista tai lasista.
Käyttö.
Katetrin asettaminen tiettyyn kehonosaan voi mahdollistaa:
Keskuslaskimokatetri on iso katetri laskimossa lähellä sydäntä tai sen atriumissa.
Karakum

Karakum on aavikko Aasian sisäosissa Turkmenistanissa. Se sijaitsee Araljärven sekä Amudarja-joen eteläpuolella ja on osa Turanin alankoa. Karakumin pinta-ala on 350 000 km², joten se on melko suuri aavikko.
Karakum kirjoitetaan monesti myös Kara-Kum, Gara Gum (“Musta hiekka”), Garagum tai Karakumy.
Karakum on aavikoksi kuiva. Alueen läpi on kaivettu Karakumin kanava, joka on aiheuttanut ympäröivän maan suolaantumista. Kuumassa ilmanalassa veden haihtuminen nostaa maan sisässä olevan suolan pintaan.
Turkmenistanin hallinnon suunnitelmissa on kuitenkin luoda aavikon keskelle Karashorin syvänteeseen 2000 km² laajuinen "Kultaisen ajan järvi" täyttämällä syvänne puuvillapeltojen kasteluun käytetyllä vedellä. Projektin kustannuksiksi arvioidaan 20 miljardia Yhdysvaltain dollaria.
Kyzylkum

Kyzylkum (, ) on hiekka-aavikko Amudarja- ja Syrdarjajokien välisellä alueella Uzbekistanissa ja Kazakstanissa sekä osittain Turkmenistanissa. Sen nimi tarkoittaa ”punaista hiekkaa”.
Turanin alangolla sijaitseva Kyzylkum rajoittuu luoteessa Araljärveen, idässä Nurotavuoriin ja kaakossa Zarafshonjoen laaksoon. Sen pinta-ala on 300 000 neliökilometriä. Aavikko on etupäässä tasankoa, jonka keskikorkeus on luoteessa 53 ja etelässä ja kaakossa 300 metriä merenpinnasta. Alueella on laskujoettomia syvänköjä, entisiä joenuomia ja yksittäisiä jäännösvuoria kuten Boʻkantov (764 metriä), Quljuqtov (785 metriä) ja Tomditov (922 metriä).
Suuren osan aavikosta muodostavat pääosin kiinteät länsi-itäsuuntaiset hiekkaharjut ja -dyynit sekä lähinnä asutusten luona puolikuun muotoiset liikkuvat "barkaanit". Lisäksi on tasaisia hiekka- ja savimaita sekä jokien tuomia hietasavi- ja hiesumaita.
Alueella vallitsee mannerilmasto. Keskilämpötila on tammikuussa nollasta –9:ään ja heinäkuussa 26–29 astetta. Vuotuinen sademäärä on 80–160 millimetriä. Sateita saadaan etupäässä keväällä ja talvella. Pysyviä vesistöjä ei ole.
Aavikon kuumuuteen ja kuivuuteen sekä suolapitoiseen maaperään sopeutuneita kasveja ovat saksaulit, otakilokit, tatarkasvit, marunat, tamariskit ja sarat. Eläinkuntaan kuuluvat kuhertajagaselli, saiga, aavikkokissa, hiekkakissa, kettu ja susi sekä monet jyrsijät, matelijat ja lintulajit. Etelässä Amudarjan rannalla sijaitsee 103 neliökilometrin laajuinen Kyzylkumin luonnonpuisto.
Alueella harjoitetaan karjanhoitoa (lähinnä villa- ja karakullampaita). Kaivosteollisuus tuottaa marmoria, grafiittia, turkoosia, kultaa ja uraania. Etelässä on Gazlin maakaasukenttä.
Wesley Sneijder

Wesley Benjamin Sneijder (s. 9. kesäkuuta 1984 Utrecht, Utrechtin provinssi, Alankomaat) on alankomaalainen uransa päättänyt jalkapalloilija. Sneijder oli pelipaikaltaan hyökkäävä keskikenttäpelaaja.
Sneijder on eniten maajoukkuepelejä pelannut pelaaja Alankomaiden maajoukkueessa (134). Hän sai ennätyksen yksin nimiinsä 131. maaottelussaan 9. kesäkuuta 2017 Luxemburgia vastaan pelatussa ottelussa, jonka Alankomaat voitti 5-0; Sneijder teki pelissä Alankomaiden toisen maalin.
Sneijder tunnettiin muun muassa tarkoista vapaapotkuistaan.
Ura.
Seurajoukkueura.
Sneijder on amsterdamilaisen Ajaxin kasvatti. Ennen siirtymistään Ajaxin junioriakatemiaan hän edusti DOS Utrechtia. Ajaxin edustusjoukkueeseen Sneijder nousi vuonna 2002. Seuraavan viiden kauden aikana hän nousi yhdeksi joukkueensa tärkeimmistä pelaajista ja myös joukkueen kapteeniksi.
Kesällä 2007 Sneijder siirtyi 27 miljoonalla eurolla espanjalaisseura Real Madridiin, jonka kanssa hän teki viisivuotisen sopimuksen. Sneijderin ura uudessa seurassaan alkoi erinomaisesti. Hän onnistui maalinteossa sarjakauden avausottelussa, kun hän viimeisteli 2–1-voittomaalin paikallisvastustaja Atlético Madridin verkkoon, ja seuraavassa ottelussa Villarrealia vastaan hän teki kaksi maalia. Koko kauden 2007–2008 aikana hän teki yhteensä yhdeksän maalia, kun Real Madrid voitti toisen peräkkäisen liigamestaruutensa.
Sneijderin toinen kausi 2008–2009 Real Madridissa sujui heikommin osittain johtuen harjoituskaudella saamastaan polvivammasta. Elokuussa 2009 seura myi hänet italialaiseen Internazionaleen.
Tammikuun 2013 siirtoikkunassa Sneijder siirtyi Turkin Superliigassa pelaavaan Galatasarayyn 10 miljoonan euron siirtosummalla aluksi 3,5-vuotisella sopimuksella. Sneijder pelasi Galatasarayssa 4,5 kauden aikana yhteensä 124 Turkin Superliigan ottelua, joissa hän teki 35 maalia ja antoi 32 maalisyöttöä. Mestarien liigassa hän pelasi Galatasaray-vuosinaan yhteensä 23 ottelua, joissa hän teki neljä ja syötti neljä maalia. Eurooppa-liigassa hän pelasi kaudella 2015–2016 kaksi ottelua. Sneijder voitti Galatasarayssa Turkin mestaruuden 2013 ja 2015, Turkin cupin 2014, 2015 ja 2016 sekä Turkin supercupin 2013, 2015 ja 2016. Heinäkuussa 2017 Sneijder ja Galatasaray purkivat sopimuksensa yhteisymmärryksessä.
Elokuussa 2017 Sneijder allekirjoitti yksivuotisen sopimuksen ranskalaisseura OGC Nicen kanssa. Kaudella 2017–2018 Sneijder pelasi Nicessä viisi Ligue 1:n ottelua sekä kaksi Eurooppa-liigan ottelua.
Tammikuussa 2018 Sneijder siirtyi Nicestä qatarilaisseura Al-Gharafaan 1,5-vuotisella sopimuksella. Kevätkaudella 2018 hän pelasi 11 Qatar Stars Leaguen ottelua, joissa hän teki yhdeksän maalia ja antoi neljä maalisyöttöä. AFC Champions Leaguessa hän pelasi viisi ottelua ja teki yhden maalin. Kaudella 2018–2019 hän pelasi 11 Qatar Stars Leaguen ottelua ja teki niissä kuusi maalia. 
Elokuussa 2019 Sneijder ilmoitti lopettavansa ammattilaisuransa.
Maajoukkueura.
Ensimmäisen maaottelunsa Sneijder pelasi 28. huhtikuuta 2003 Portugalia vastaan. Hän kuului Alankomaiden joukkueeseen vuosien 2004, 2008 ja 2012 EM-kilpailuissa sekä vuosien 2006, 2010 ja 2014 MM-kilpailuissa.
Kurt Westergaard

Kurt Westergaard (13. heinäkuuta 1935 – 14. heinäkuuta 2021) oli tanskalainen piirtäjä ja kuvittaja. Hän kuvitti kirjoja, mutta toimi pääasiassa Jyllands-Postenin pilapiirtäjänä. Hän piirsi yhden kohua herättäneistä Jyllands-Postenin pilapiirroksista, pommipäisen profeetta Muhammadin. Hän eli sen jälkeen vuosia ympärivuorokautisessa valvonnassa.
Westergaar kuoli 86-vuotiaana pitkäaikaiseen sairauteen.
Uhkaukset Westergaardia vastaan.
Helmikuussa 2008 Tanskan poliisi pidätti kolme epäiltynä murhajuonesta. Pidätetyt olivat tunisialaisia ja marokkolaistaustainen Tanskan kansalainen.
1. tammikuuta 2010 Tanskan poliisi otti kiinni Westergaardin kotiin kirveen kanssa tunkeutuneen somalialaisen Muhammed Geelen, jolla oli yhteyksiä Somalian suurimpaan islamistiryhmään al-Shababiin ja jota on tarkkailtu jo aiemmin. Hyökkääjä tuomittiin terrorismista ja murhayrityksestä yhdeksäksi vuodeksi vankeuteen 4. helmikuuta 2011. Lisäksi hänet määrättiin karkotettavaksi maasta.
Heinäkuussa 2010 Norjassa pidätettiin kolme henkilöä, uiguuritaustainen Norjan kansalainen, Irakin kurdi ja uzbekki, jotka juonivat Westergaardin tappamista.
Maaliskuussa 2013 hän oli mukana etsintäkuulutettujen listalla, jonka julkaisi Arabian niemimaan al-Qaida.
Tunnustukset.
Westergaard sai vuonna 2010 saksalaisen M100-mediapalkinnon.
Polle Koninkaulus

Polle Koninkaulus () on Disneyn hevosta muistuttava eläinhahmo, jolla on länget kaulassa ja joka on usein nähty yhdessä Helunan kanssa. Polle on Hessun ja Mikin ystävä. Polle jäi jopa pitkäksi aikaa kokonaan pois sarjakuvista, kun Heluna esiintyi Hessun tyttöystävänä. Nykyään Polle esiintyy myös televisio-ohjelmissa, esimerkiksi Mikin klubissa ja Klassisissa piirretyissä. Ennen Hessun vakiintumista Polle esiintyi melko usein Mikki Hiiren apurina erilaisissa seikkailuissa. Tosin Polle on aina ollut Disneyn sarjakuvissa lähinnä sivuhenkilön roolissa. Hän on luonteeltaan iloinen ja melko kätevä käsistään. 2000-luvun puolella Pollesta on ryhdytty muotoilemaan puoli-ilkeää humoristia, joka tekee joskus omille silmille pärskähtäviä ilkeitä piloja – hän esimerkiksi naamioituu puhuvaksi postilaatikoksi, joka heittää sisäänsä pudotetut kirjeet silppuna takaisin.
Dmitri Grigorovitš (lentokonesuunnittelija)

Dmitri Pavlovitš Grigorovitš (; 6. helmikuuta 1883 Kiova, Venäjän keisarikunta – 26. heinäkuuta 1938 Moskova, Neuvostoliitto) oli neuvostoliittolainen lentokoneiden suunnittelija, joka johti Grigorovits-suunnittelutoimistoa.
Elämä.
Dmitri Grigorovitš syntyi nykyisin Ukrainaan kuuluvassa Kiovassa. Hän kävi keskikoulun ja Kiovan polyteknisen koulun. Siellä hän tutustui Igor Sikorskiin. Hän valmistui insinööriksi vuonna 1909. Hän muutti heti Pietariin ja julkaisi siellä vuodesta 1911 alkaen kahden vuoden ajan ”Ilmailun uutisia” -lehteä. 
Keväällä 1913 Grigorovitšista tuli tuotantopäällikkö Stetinin lentokonetehtaaseen, joka valmisti lisenssillä ranskalaisia lentoveneitä. Hän korjasi Donnet-Lévêcque-lentoveneen. Tämän kokemuksen pohjalta hän suunnitteli Grigorovitš M-9 -lentoveneen. Näitä lentoveneitä Venäjän asevoimilla oli Suomen suuriruhtinaskunnassa Suomen itsenäistyessä, ja siksi Suomen ilmavoimat aloitti muun muassa näiden koneiden varassa.
Grigorovitš perusti oma yhtiön 1. heinäkuuta 1917. Siitä tuli 13. maaliskuuta 1918 neuvostoliittolainen valtionyhtiö, jonka tuotantoa suunnattiin pois ilmailusta. Grigorovitš muutti Sevastopoliin. Vuodesta 1919 hän työskenteli Neuvostoliiton valtion laitoksissa ilmailun parissa. Vuonna 1922 hän alkoi suunnitella uutta lentokonetta, ja 1923 hän alkoi valmistuttaa Grigorovitš M-23bis -lentovenettä. Vuonna 1926 hän perusti oman suunnittelutoimistonsa Leningradiin. Hänet vangittiin vuonna 1930. Vuonna 1933 Georgi Berijev otti hallintaansa hänen suunnittelutoimistonsa. Vuoteen 1938 asti hän työskenteli eri suunnittelutoimistoissa. 
Grigorovitš kuoli vuonna 1938 Moskovassa leukemiaan.
Variaattori

Variaattori on automaattinen voimansiirtojärjestelmä, jonka välityssuhde muuttuu moottorin kierrosten sekä kuormituksen mukaan. Tämän avulla käytössä on aina parhain välitys ja moottori pyrkii toimimaan taloudellisimmalla kierroslukualueella. Hihnavariaattorin toiminta perustuu kartiomaisiin hihnapyöriin sekä edessä että takana, sekä niitä yhdistävään voimansiirtohihnaan. Hihnan asentoa kartioilla säätelee yksinkertainen keskipakoisvoimaan perustuva puristusmekanismi joka siten pyrkii muuttamaan välitystä moottorille edullisimmaksi. 
Variaattoreita käytetään yleisesti moottorikelkoissa, mönkijöissä, skoottereissa, leikkuupuimureissa ja mopoautoissa. 
DAF ja Volvo ovat valmistaneet variaattori-voimansiirrolla (Variomatic) toimivia henkilöautoja, esimerkiksi Volvo 343 sekä DAF 66, myös Nissan on valmistanut Primeraa Transmatic-nimisellä variaattorilla.
Nykyään portaaton vaihteisto on elektronisesti ohjattu (CVT) ja toimii samojen periaatteiden mukaan kuin DAF:n alun perin suunnittelema variaattori. Kuminen vetohihna on saanut väistyä teräslamelleista valmistetun hihnan tieltä. CVT-vaihteistoja käytetään muun muassa Audeissa, Hondassa, Toyotassa (erityisesti hybrideissä), Subaruissa, Mitsubisheissä, Mineissä, sekä Opel Corsassa.
Energiavirasto

Energiavirasto () on työ- ja elinkeinoministeriön hallinnonalaan kuuluva asiantuntijavirasto. Sen nimenä oli aluksi Sähkömarkkinakeskus (SMK) ja ennen uusinta nimenvaihdosta Energiamarkkinavirasto (EMV).
Energiaviraston tehtäviin kuuluu sähkönsiirtoverkon ja maakaasumarkkinoiden hinnoittelun valvonta ja Suomen kansallisen päästökaupparekisterin ylläpito. Virasto tarjoaa myös tietoa sähkön hinnasta kuluttajille sähköenergian toimittajan kilpailuttamisen tueksi. Lisäksi Energiavirasto valvoo sähkön alkuperätakuun toteutumista, eli sitä, että energiayhtiön kuluttajille esimerkiksi tuulisähkönä myymää energiamäärää vastaava energia on tuotettu tuulivoimalla. Energiavirasto hallinnoi myös vuonna 2011 voimaan tulleita uusiutuvan energian syöttötariffeja.
Sähkönsiirto on Suomessa monopoliliiketoimintaa, josta vastaavat alueelliset siirtoyhtiöt. Energiavirasto valvoo, etteivät siirtoyhtiöt käytä monopoliasemaansa väärin ja peri ylihintaa asiakkailtaan.
Päästökauppaan liittyen Energiavirasto myöntää ja valvoo päästölupia, ja valvoo päästökaupan toteutumista, hyväksyy päästökauppatodentajat sekä toimii päästöoikeuksien huutokaupanpitäjänä Suomessa.
Vuoden 2014 alussa Energiavirasto sai nykyisen nimensä ja sille siirtyi työ- ja elinkeinoministeriöltä tehtäviä liittyen energiatehokkuuteen ja uusiutuvan energian edistämiseen. Tuolloin Energiaviraston palveluksessa oli 70 henkilöä. Viraston ylijohtaja on huhtikuusta 2015 Simo Nurmi.
Alois Šmolík

Alois Šmolík (16. huhtikuuta 1897 Býšovec – 28. heinäkuuta 1945 Brno) oli tšekkiläinen lentokonesuunnittelija. Hän suunnitteli etenkin yksimoottorisia koulukoneita. Hän oli Letov-yhtiön pääsuunnittelija 1920- ja 1930-luvuilla.
Petri Kokko (taitoluistelija)

Petri Kokko (s. 21. helmikuuta 1966) on suomalainen kilpauransa lopettanut taitoluistelija, joka urheilu-uransa jälkeen on toiminut markkinoinnin johtotehtävissä kansainvälisissä yrityksissä.
Luistelu-ura.
Kokko luisteli yhdessä Susanna Rahkamon kanssa ja he kilpailivat jäätanssissa. Heidän parhaimpiin saavutuksiinsa kuuluvat Euroopan mestaruus vuodelta 1995, sekä samalta vuodelta maailmanmestaruuskilpailujen toinen sija. Vuoden 1995 jälkeen he ryhtyivät ammattilaisiksi. Heidän valmentajansa oli Martin Skotnicky.
Rahkamo ja Kokko ovat kehitelleet jäätanssiin oman tanssinsa nimeltä Finnstep. Kansainvälinen luisteluliitto ISU pyysi paria kehittelemään kaudella 1994–1995 käyttämästään rytmitanssista uuden pakollisen tanssin jäätanssiin. Finnstep otettiin ohjelmaan kaudella 2008–2009.
Työura.
Luistelu-uran jälkeen Kokko on toiminut mainonnan ja liikkeenjohdon alalla muun muassa Niken Suomen-maajohtajana, Urheilukanavan ohjelmajohtajana sekä mainostoimisto Stream Helsingin toimitusjohtajana. 23. lokakuuta 2006 hänet nimitettiin Googlen ensimmäiseksi Suomen maajohtajaksi. Kokko nimitettiin 24. marraskuuta 2009 Googlen kansainvälisen myynnin kehitysjohtajaksi 1. tammikuuta 2010 alkaen. Hän ilmoitti muuttavansa Kaliforniaan pääkonttorin lähettyville kesäkuuhun 2010 mennessä. Elokuussa 2011 ilmoitettiin Kokon siirtymisestä Googlen myyntijohtajaksi Saksaan. Vuonna 2024 hän kertoi jättävänsä Googlen.
Perhe.
Rahkamo ja Kokko ovat naimisissa, ja heillä on kaksi lasta.
Miehittämätön ilma-alus

Miehittämätön ilma-alus (, "UAV") on ilma-alus, jossa ei ole lentäjää.
Monesti miehittämättömästä lennokista tai helikopterista käytetään nimitystä drone tai drooni. Droneja ohjataan kauko-ohjauksella ja/tai siinä on automaattiohjaus.
Siviilikäytössä droneja on käytetty esimerkiksi leluna ja ilmakuvauksessa. Sotilaskäytössä drone saattaa tiedustelun lisäksi laukaista aseen; lisäksi on kohteeseen ohjattavia tai ohjautuvia, samalla tuhoutuvia malleja.
Ensimmäiset kauko-ohjatut lennokit kehitettiin ensimmäisen maailmansodan lopussa.
Lennokit ilmatorjunnan harjoitusmaalina.
Ampumaharjoitusten maaliksi tarkoitettua lennokkia kutsutaan maalilennokiksi (). Mallilennokkia ohjataan tyypillisesti radio-ohjauksella, mutta käytössä on myös itsenäisesti autopilotin avulla lentäviä malleja.
Vanhentuneita suihku- ja potkurilentokoneita on käytetty myös miehittämättöminä harjoitusmaaleina. Tämäntyyppisten miehitettyjen lentokoneiden pohjalta rakennettujen maalilennokkien ongelma on tosin usein ollut niiden korkea hinta ja käyttökulut.
Dronen historia Suomessa.
Tammikuussa 2019 Suomessa oli rekisteröitynyt 2 416 droneja hyödyntävää kaupallista toimijaa, joilla oli käytössään 3 073 dronea. Vuoden 2020 heinäkuun 1. päivästä lähtien on dronen lennättäjän suoritettava ilmailuun liittyvä verkkokurssi ja -tentti. Tähän liittyy myös rekisteröitymisvaatimus. Vaatimusten taustalla ovat uudet EU-asetukset. 
Toukokuussa 2021 kerrottiin, että Helsingin yliopistollinen sairaala alkaa testata sähkökäyttöisiä droneja pääkaupunkiseudun ensihoidossa keväällä 2023. Euroopan komission rahoittaman ja VTT:n koordinoiman Airmour-hankkeen putteissa tehtävillä testilennoilla kuljetetaan sekä ensihoitohenkilöstöä esittäviä nukkeja että hoitovälineitä ja -tarvikkeita. VTT arvioi, että miehitettyjä dronelentoja voidaan tehdä vakituisesti vasta 2030-luvulla.
Avoin-luokan dronet Suomessa.
Avoin-toimintakategoriaan kuuluvat alle 25 kg painavat ja alle 120 m korkeudessa lentävät dronet. Droneilla lentäminen on jaettu kolmeen alakategoriaan (A1 – A3) toimintaympäristön mukaan, ja dronet on luokiteltu C-luokituksin. Jokaisella luokalla on omat erityisvaatimukset droneille ja kauko-ohjaajille. Tehdasvalmisteisen dronen tulee olla myös CE-merkitty. Avoin-luokan dronella ei saa lentää väkijoukkojen yli, ja dronen suurin sallittu nopeus on 19 m/s.
Journalistin ohjeet

Journalistin ohjeet on Julkisen sanan neuvoston kannatusyhdistyksen laatima ammatillinen eettinen ohjeistus sanomalehtien, tv-kanavien ja vastaavien viestimien toimittajille. Ohjeistoa uudistetaan tarvittaessa muutamien vuosien välein. Uusin ohjeistus tuli voimaan 1. lokakuuta 2024, mihin asti noudatettiin vuoden 2014 ohjeita.
Journalistin ohjeiden noudattamista valvoo kustantajien ja muiden sidosryhmien jäsenten muodostama Julkisen sanan neuvosto.
Pilvimetsä

Pilvimetsä on vuoristoissa esiintyvä kasvillisuustyyppi trooppisella ja subtrooppisella vyöhykkeellä. Sitä esiintyy erittäin kosteassa ilmastossa vuoriston merenpuoleisella rinteellä, tyypillisesti 500–2500 metrin korkeudella. 
Vuoristossa on viileämpää kuin alavilla mailla, minkä vuoksi vesihöyry tiivistyy vuoristossa uduksi, sumuksi tai pilviksi, ja kasvillisuus on pilvimetsää. Puiden oksat ovat sammalten, orkideojen ja muiden päällyskasvien peittämät. Puusaniaisia, palmuja ja bambuja voi kasvaa.
Pilvimetsää kasvaa Afrikan, Keski- ja Etelä-Amerikan, Indonesian, Uuden-Guinean ja Madeiran vuoristojen rinteillä. Tietyillä alueilla lauhkealla vyöhykkeellä voi kasvaa pilvimetsää suuresti muistuttavia metsiä.
Maailman pilvimetsien yhteenlaskettu pinta-ala oli vuonna 2004 noin 400 000 neliökilometriä. Niitä uhkaavat sekä ilmaston lämpeneminen että maankäytön muutokset.
Kristillinen teologia

Kristillinen teologia tarkoittaa määritelmästä riippuen kahta eri asiaa: 
Osa-alueita.
Kristillisen teologian osa-alueita ovat:
Historia.
Kristillisen teologian historia on läheisesti yhteydessä kristinuskon historiaan, kirkkohistoriaan ja kristillisen filosofian ja aatehistorian kehittymiseen yleensä.
Metodologia.
Teologiaa voidaan tutkia useilla erilaisilla metodeilla. 
Koulukuntia.
Alla luetelluista koulukunnista osa käsittelee mahdollisesti vain yhtä edellä annetuista osa-alueista, osa useampia.
Skeleton talviolympialaisissa 2006

XX talviolympialaisissa vuonna 2006 järjestettiin skeletonissa eli mahakelkkailussa kaksi kilpailutapahtumaa: miehille ja naisille. Kilpailut käytiin Cesana Torinesessa 1 435 metriä pitkällä radalla, jossa on 19 mutkaa ja kokonaispudotusta 114 metriä.
Mitalistit.
Miehet.
17. helmikuuta
Ensimmäisen laskun jälkeen Gibson johti kisaa 0,18 sekunnin erolla Painiin. Lopulta voitto tuli 0,26 sekunnin erolla kahden edellisen maailmancupin voittajaan Painiin. Voittonsa myötä 39-vuotiaasta Gibsonista tuli talviolympialaisten historian vanhin henkilökohtaisten kilpailujen kultamitalisti. Pronssimitalisti Stähli oli ensimmäisen kierroksen jälkeen vasta viides.
Naiset.
16. helmikuuta
Hallitseva maailmanmestari Pedersen voitti Sveitsille maan ensimmäisen Torinon kisojen kultamitalin, Ison-Britannian Shelley Rudman toi hopeallaan puolestaan Ison-Britannian ainoan mitalin.
Pekka Räty

Pekka Kullervo Räty (s. 9. joulukuuta 1954 Eno) on suomalainen näyttelijä ja poliitikko. Hän on näytellyt Lahden kaupunginteatterissa ja Seinäjoen kaupunginteatterissa. Hän tuli tunnetuksi Veikko Kerttulan "Simpauttaja"-televisioelokuvan (1975) Imppana. 
Vuosina 1991–1995 hän toimi kansanedustajana tultuaan valittua eduskuntaan Lahdesta sitoutumattomana Vihreän liiton listoilta. Räty on toiminut myös Lahden kaupunginvaltuuston jäsenenä. Räty on toiminut myös SDP:ssä. Vuoden 2007 ja vuoden 2011 eduskuntavaaleissa Räty oli Suomen Keskustan ehdokkaana Vaasan vaalipiirissä. Räty valittiin Imatran kaupunginvaltuustoon kuntavaaleissa 2017. Räty on myös näytellut Salatut elämät -televisiosarjassa vuodesta 2024 alkaen.
Kanadanmustikka

Kanadanmustikka ("Vaccinium angustifolium") on puolukoiden sukuun kuuluva laji, joka kasvaa luonnonvaraisena Kanadan itä- ja keskiosissa ja Yhdysvaltojen koillisosassa. Eteläisimmät esiintymisalueet ovat Länsi-Virginiassa ja läntisimmät Minnesotassa ja Manitobassa.
Kanadanmustikka on kesävihanta varpu, joka kasvaa parhaimmillaan 60 senttimetrin pituiseksi, mutta yleensä pituus on 35 cm tai vähemmän. Lehdet ovat kiiltävän sinivihreitä kesällä ja muuttuvat syksyllä purppuranvärisiksi. Kukat ovat valkoisia, 5 mm pitkiä. Marja on makea ja väriltään tummansinisestä mustaan.
Kanadanmustikka kestää metsäpaloja ja yleistyy usein alueilla, joilla on ollut metsäpalo. Joillakin alueilla se peittää laajoja alueita lähes ainoana lajina.
Kanadanmustikkaa kasvatetaan kaupallisesti Kanadassa ja Yhdysvaltojen Mainessa. Siitä on jalostettu Ruotsissa pakkasta kestävä lajike "Putte".